R5dwMg/zh-wiki-yue-long huggingface dataset:
故仔通常會話食人魔棲息响啲山卡啦咁遠嘅地方，例如係陰暗嘅山窿、深山或者沼澤呀噉，如果有旅行嘅人類路過佢哋嘅住處，食人魔就會嘗試捉呢啲人嚟食。不過好出名嘅童話故事《著長靴嘅貓》又有講到好似貴族噉住喺城堡裡便嘅食人魔。
响外形上，食人魔通常生得異常咁高大而且仲好強壯，部份嘅作品可能會將佢哋描述做有成幾個大人咁高。佢通常生得青面獠牙，亦有可能好肥有個大肚腩。啲人亦好興將食人魔描繪成係具有某啲「令人作嘔」嘅特徵，例如係皮膚上面生滿晒瘡，或者係個身散發住一陣陣汗或者死屍嘅臭味.
响行為上，食人魔最大嘅特徵係中意食肉，會捉人類或者家畜嚟食，好多時又會零舍中意食細路仔，例如童話故事《小手指公》嘅情節就有提到食人魔想捉班細路嚟食，但係班細路靠住機智逃離食人魔嘅魔掌。食人魔嘅其他常見特徵包括有「頭腦簡單」同埋「充滿攻擊性」等等。
現代嘅奇幻虛構作品亦成日會講到食人魔，例如係响廿一世紀初風靡全球嘅奇幻文學《哈利波特》、奇幻遊戲經典《龍與地下城》以及係 TCG 元祖《魔法風雲會》呀噉。奇幻片《史力加》亦幾受人注意，呢套戲以史力加呢隻食人魔做主角，講佢查實心哋唔壞，只不過係因為生得醜樣而受人誤解同排斥。
兩兄弟響18世紀尾喺德國嘅 Hanau 出世，相差一歲，童年喺農村渡過，喺卡塞爾返學，去馬爾堡讀法律，之後喺卡塞爾圖書館做嘢，1830年做格廷根大學教授，1837年因得罪漢諾威國王，同其他五個教授一齊俾人炒魷，1840年去做柏林科學院院士、柏林大學教授，直到死為止。
喺外形上，耶加婆婆通常係生得好醜樣嘅巫婆，通常會响森林出沒。佢好興坐住個巨型嘅舂臼飛，會攞住掃把敲打舂臼嚟改變飛行嘅速度同方向。佢坐住嗰個舂臼飛起上嚟可以快得好交關，畀耶加婆婆追嘅人跑得幾快都走唔甩。
相傳耶加婆婆住喺一間怪屋仔裏面，間屋仔有好似雞噉嘅腳，仲識行。間屋嘅窗口對住森林，門口就對住牆。一旦耶加婆婆感覺到有細路喺森林蕩失路，就會叫間屋企轉向，打開個窗，準備捉細路。亦都有啲傳說話，耶加婆婆嘅屋仔會有用人骨造嘅圍欄，經過嘅人可以由人骨嘅數量睇得出耶加婆婆殺咗幾多人。
無論係參加朋友嘅私人舞會，定係正式嘅大型舞會，守時係最主要嘅禮儀，要準時到。至於幾時離開舞會最適合，朋友嘅私人舞會最好要堅持到舞會完之後先至離開，亦係對朋友嘅支持。至於其他舞會，最好唔好只係跳完一隻舞就算，俾人覺得只係為咗應酬吓，要令人覺得真係有心去參加。
金又叫黃金，係種極之貴重嘅金屬元素，原子序數79，符號Au，嚟自拉丁文Aurum，佢來自Aurora一詞，係「燦爛嘅黎明」咁嘅意思。幾千年嚟都俾人當錢用。亦都可以保值同整珠寶。金響岩石或沖積地裏面搵到嘅通都係一嚿嚿或者一粒粒。
白雪公主逃離咗獵人之後，就一路係噉跑，最後喺森林深處搵到一間屋仔。白雪公主又驚又攰又肚餓，就上前去敲門。無人喺屋企。但白雪公主一推開道門見到檯上面擺滿嗮嘢食又有美酒，佢飢腸轆轆就忍唔住攞咗啲嘢食嘢飲嚟充飢，然後佢覺得好攰就搵咗張舒服嘅床攤上去，攤吓攤吓睏著咗。
白雪公主仲係細路女嗰陣，國王老竇再娶，後母無耐整死國王，成為一國之君。王后有塊魔鏡，乜都答得到，王后成日問佢邊個最靚。魔鏡本來一直都答王后，但白雪公主開始大嗰陣，有一日魔鏡就話白雪公主係至靚嘅。王后聽到之後，好妒忌白雪公主咁靚，想整死白雪公主，所以叫獵人帶白雪公主帶到森林殺死佢。
獵人唔忍心殺白雪公主，帶佢到森林之後，就放走佢，重話畀佢知，王后先至係主謀。白雪公主響森林遇到七個小矮人，喺佢哋屋企住，但王后最尾知道白雪公主重未死。咁王后就扮成阿婆，一個人去森林小矮人屋企。佢請白雪公主蘋果，查實蘋果有毒，白雪公主不虞有詐，一食就暈咗。
七個小矮人返屋企之後，見到白雪公主死咁，好傷心，就帶佢上山，放入玻璃棺度。之後，有位王子路過，見到白雪公主，就一見鍾情。王子打開棺木，將白雪公主抱出來。呢個時候，kik1 喺白雪公主喉嚨嗰塊蘋果跌咗出來，而白雪公主亦即刻醒返。
好耐好耐以前有位小公主，响國王咁多個女當中，佢係年紀最細同時亦係生得最可人嘅。小公主有一個金波，得閒最鍾意就係攞住個金波玩拋接。有一日，小公主帶住金波去城堡附近嘅樹林玩。正當佢响個井隔離玩拋接玩到興高采烈之際，一個唔覺意就畀個波跌咗落井。
到咗第二日，真係有架馬車嚟咗城堡。坐住架馬車嚟接王子嘅係忠誠亨利。王子被變成青蛙嘅時候，亨利响自己心口綁咗三條鐵帶抵禦心入面嘅苦痛。亨利接王子同小公主上馬車，架馬車一路行，途中亨利心口嘅鐵帶一路慢慢斷咗，反映亨利個心唔再感受到苦痛。
個故仔嘅情節講到有隻仙子，佢個名好怪叫 Rumpelstilzchen。佢幫女主角將禾稈草變做金，代價係想要得到女主角嘅頭一個親生細路。然後過咗好多年，個女人生咗個啤啤，隻仙子再出現想夾硬帶個細路走。
喺好耐好耐以前，有個磨坊主人。佢向國王講大話，話自己個女能夠將禾稈草織到變做金絲。國王聽到就召見個女仔，仲將佢韞咗入間密室，密室裏面淨係得禾稈草同埋紡車。國王下命令，叫個女仔要喺聽日朝早之前將啲禾稈草織到變成金，如果唔係就要處死佢。
正當女主角諗住自己實死冇生嗰時，有一隻小妖出現喺佢面前。小妖開口，話佢可以施法將啲禾稈草變成金，不過佢想要女主角條頸鏈。女主角肯交易，然後小妖就將啲禾稈草變咗做金。不過到咗第二朝，國王要求女主角再做多次「禾稈草變金」，當晚小妖再出手幫女主角，今次係攞走女主角隻戒指。
《美女與野獸》個故仔講嘅主要係一個靚女同一隻核突野獸之間嘅愛情故事。喺最早嘅版本當中，美女嘅阿爸係一個商人，有日佢唔覺意走咗入一座有魔法嘅城堡，喺城堡嘅花園度摘咗朵玫瑰花諗住攞去送畀自己個愛女，點知城堡嘅主人喺依個時候出現而且仲因為朵花畀人摘咗而大發雷霆，要求美女嚟佢城堡度住。
話說好耐好耐之前，有個喪咗偶嘅商人同佢啲仔女住喺一間大屋入面，佢有 6 個仔同 6 個女，啲女個個都生得好靚，當中年紀最細嗰個女係咁多姊妹裏面最靚嘅，因而畀人嗌做美人，或者叫阿 Belle－依隻字係法文靚噉解。
有一日，商人收到消息話佢手下啲商船隊因為遇到風暴而冚唪唥沉嗮。冇嗮錢嘅商人家族，就焗住要賣咗佢哋間大屋，搬去一座樹林入面嘅細茅屋嗰度住，佢哋仲要周圍打工搵錢謀生。美人啲家姐個個反應都係喺度呻依樣呻嗰樣，但善良嘅美人就下定決心想幫佢屋企人，因而好努力噉做嘢。
過咗幾年之後，商人收到風話佢其中一架商船安全噉返咗港口。商人好興奮想去港口接貨，臨出門口之前佢仲問佢啲仔女想唔想要咩禮物。美人啲家姐諗住自己屋企有返錢，就個個都開口話想要珠寶或者最靚嘅裙。相比之下，美人唯一嘅要求係想佢阿爸安全噉返屋企。
不過愛女心切嘅商人好堅持想搵份禮物送畀美人。美人見佢阿爸咁堅持，就話自己想要一份好簡單嘅禮物－佢想要一朵玫瑰花。商人到咗港口之後，發現佢架商船的確係返咗嚟，但係佢焗住要將啲貨交畀佢嘅債主嚟到還佢爭落嗰啲債。
商人行行吓遇到風暴蕩失路，誤打誤撞搵到一座神秘嘅城堡。座城堡靜英英噉一個人都冇，但商人唔想打緊大風都留喺室外，於是就走咗入城堡裏面。一到咗城堡裏面，佢發現啲餐檯上面擺滿嗮各式各樣嘅佳餚同美酒，彷彿好似座城堡嘅主人想招呼佢噉。
商人又攰又肚餓，就坐低又飲又食，話想接受城堡主人嘅招待，飲完食完仲瞓著咗。第二朝天光，商人醒咗就喺城堡周圍行－有少少當正咗座城堡係佢自己屋企噉，冇幾耐佢就發現城堡嘅花園種咗好多玫瑰。佢諗起美人話咗想要玫瑰，於是就將佢見到最靚嗰朵摘咗落嚟諗住帶返屋企。
就喺依個時候，一隻兇神惡煞嘅野獸出現喺商人面前－野獸就係城堡嘅主人，佢因為商人偷佢啲玫瑰而大發雷霆，威脅話要殺咗商人。嚇到冇咗半條命嘅商人即刻求野獸原諒，話自己摘花只係出於想個女開心。野獸聽到之後，就話肯畀商人返屋企送朵玫瑰畀美人，不過商人要坦白噉同佢啲女講清楚成件事，而佢其中一個女要自願噉前往城堡嚟住。
商人為咗保住自己條命，話會接受野獸嘅要求。野獸聽到好開心，送咗一拃金銀珠寶同靚衫畀商人帶返屋企。心情沉重嘅商人帶住啲禮物返屋企，第一件事係將朵玫瑰花送畀美人，跟住商人老老實實噉向佢啲仔女講清楚嗮成件事。
野獸晚晚都會開口向美人求婚，但美人次次都婉拒。每晚美人婉拒咗野獸嘅求婚之後，都會發夢見到一個生得好靚仔嘅王子，仲會喺夢入面同王子墮入愛河。美人腦海入面聽到隻仙子叫佢唔好以貌取人，但佢唔聽，諗住靚仔王子係畀野獸韞咗喺城堡某處。
決心想搵王子嘅美人開始晚晚都走去探索座城堡，搵到好多充滿魔法嘅房－圖書館有數唔嗮嘅書，美人仲發現一排排施咗法嘅玻璃窗會「播」舞台劇。除此之外，佢又搵到好多馬騮同鸚鵡等嘅動物喺度扮演僕人嘅角色，但一路都搵唔到佢夢見嗰個王子。
跟住落嚟嗰幾個月，美人一路都喺野獸嘅城堡過住好似公主噉嘅生活，有著唔嗮嘅靚衫同食唔嗮嘅美食。不過住到咁上下，美人開始掛住屋企人，於是就哀野獸畀佢返去見吓屋企人。野獸畀佢返，但要求佢喺兩個月之後返城堡－要 ik6 sek1 li4 兩個月冇多冇少。
美人樂意應承咗，跟住野獸就送一隻魔法戒指畀佢－美人戴住隻戒指瞓，一醒就已經返咗屋企。美人一返到屋企，首先見到嘅係佢啲家姐，佢啲家姐見到佢著住野獸送畀佢嘅靚裙就心有不甘，而且美人返屋企嗰陣咁啱得咁橋係佢啲家姐要搞結婚，美人啲未來姐夫個個都喺度掛住望美人，就搞到美人啲家姐更加妒忌。
兩個月後，美人發夢夢見野獸喺城堡嗰度孤獨噉死咗，心驚嘅佢於是就嗱嗱臨返城堡。一返到城堡，佢就發現野獸瞓咗喺地下奄奄一息。美人見到噉嘅情境覺得好心痛，發覺佢自己根本就鍾意咗野獸。跟住佢就嗱嗱聲郁手攞水同照顧野獸，想睇吓可唔可以令野獸好返。
然後第二朝美人醒嗰時，見到自己身邊嘅野獸就嚇咗一跳－野獸變咗身做佢夢見嗰嗰靚仔王子。正當美人不知所措之際，一隻仙子同一個神秘嘅女人出現喺佢哋面前，個女人原來係王子嘅阿媽，王子阿媽第一個反應係有啲失望－因為美人唔係貴族出身。
話說好耐好耐之前，有個又有錢又有權嘅貴族男人，佢出嗮名個樣生得奇特，成面都係藍色嘅鬍鬚，所以畀人改咗個花名叫藍鬍鬚。藍鬍鬚先後噉娶咗六個老婆，但佢娶親老婆個老婆最後都會離奇失蹤。女主角係屋企嘅孻女，有一日藍鬍鬚嚟到佢屋企，同佢哋講話佢想娶女主角做老婆，仲即場請咗佢哋食餐大餐。
藍鬍鬚走咗之後，女主角一個人喺城堡有啲悶，就請咗佢家姐安妮同埋幾個朋友一齊嚟開 paa1 ti4。玩吓玩吓女主角開始好奇，想知地底密室裏面有啲乜，點解會唔准入。最後佢終於忍唔住一個人落咗去開密室嘅門。
一入到去密室，女主角就發現間房成地都係血，而且牆上面仲有一個個鈎，藍鬍鬚打前嗰六個老婆嘅死屍就掛咗喺啲鈎上面。嚇到冇咗半條命嘅女主角一個唔小心，手上條鎖匙跌咗落地，沾到地上面嘅血。女主角執返條匙就即刻有咁快得咁快逃走，一路走仲一路想抹返乾淨條鎖匙上面嘅血。
嗰晚藍鬍鬚提早咗返城堡。佢見到條鎖匙上面嘅血跡，知道女主角入過密室。大發雷霆嘅藍鬍鬚話要即刻殺咗女主角。而正當藍鬍鬚要落手之際，安妮帶埋女主角啲阿哥嚟到城堡，仲個個都擸嗮架生，最後眾人就郁手殺咗藍鬍鬚。
《乜皮都有》係《格林童話》有收錄嘅一個童話故事。個故仔講一位公主，佢父皇想夾硬娶佢做老婆，於是公主就著住一塊由好多唔同野獸嘅毛皮造嘅披肩逃走。公主後來去咗第個王國做女僕，有一日佢喺舞會上畀嗰個王國嘅國王睇中，最後做咗呢位國王嘅老婆搵到真愛，大團圓結局。
不過國王唔肯放棄。佢請晒全國最擅長編織嘅織女同埋最神勇嘅獵人返嚟，最後真係畀佢織到三條好似太陽月亮星星噉嘅裙，又捉到一千種唔同嘅野獸並且將啲野獸嘅毛皮織做一件披肩。公主簡直唔敢相信，而國王諗住自己贏咗，就郁手安排婚禮。
丹麥，係丹麥王國嘅主要構成國，係斯堪的納維亞入面面積最細嘅一個國家，位於歐洲北部日德蘭半島上同附近島嶼。南部就係德國，北部瀕臨北海同埋波羅的海。瑞典同挪威分別位於丹麥嘅西北同北部地區。首都係哥本哈根。
人魚宮位於呢片海嘅最深處。人魚宮係一座用珊瑚起嘅雄偉宮殿，擁有者係人魚之國嘅統治者－人魚王。人魚王一共生咗六個女。人魚王嘅老婆死得早，所以呢六位公主係由佢哋嘅阿嫲湊大嘅。六位人魚公主都生得好靚，有好似波浪噉嘅長頭髮，當中年紀最細嗰個妹係咁多位公主裏面最靚嘅。
喺人魚宮嘅花園嗰度，每位人魚公主都有一笪佢專用嘅地。小美人魚喺佢嗰笪專用地種咗啲好似太陽咁紅嘅海底花，仲擺咗一座大理石像，座雕像描繪嘅係一個生得好俊朗嘅人類男仔。座雕像係佢喺一架沉船度搵到嘅－因為小美人魚自細就好嚮往人類嘅世界。
不過，小美人魚冇得去親眼睇人類世界。噉係因為人魚之國有個習俗，就係 15 歲以下嘅人魚一律唔准上海面，而一條人魚喺佢嘅 15 歲生日嗰日，就可以上水去見識上面嘅世界。小美人魚啲家姐逐一噉過 15 歲生日，而且次次上完水都會返落去人魚宮，同屋企人大講佢嘅經歷，小美人魚聽佢啲家姐講到人類造嘅各種事物－好似係沿海城市、船、音樂同教堂呀噉，又聽佢哋講到日落嘅景色係幾咁絢爛，當中三家姐不溜都係六姊妹當中最大膽嘅，佢仲游咗入河深入陸地，睇到山同森林。
小美人魚上到水面嗰陣，太陽經已落咗山。佢見到附近有架船，船上面有人奏緊音樂，仲有人喺度唱歌，好似好熱鬧噉。滿心好奇嘅小美人魚就游埋去，想睇吓班人類搞緊乜。原來架船係屬於一位王子嘅，王子喺船上搞緊生日會慶祝佢嘅生日。
點知喺呢個時候，周圍嘅海面開始颳起強風－有風暴嚟緊。班人類感覺到風暴，就嘗試將船駛返去陸地，但係風暴好勁，勁到打沉咗架船。小美人魚望住王子跌落水，起初覺得興奮，諗住可以趁機接近王子，但下一刻佢就開始擔心－因為佢突然醒返起阿嫲話過
到咗第二朝風暴散咗，太陽慢慢噉升起，小美人魚拉住暈咗嘅王子喺海面飄流。飄飄吓飄到去一個沙灘。王子昏迷不醒，但仲唞緊氣。過咗冇耐，小美人魚聽到教堂鐘響，見到有班人類女仔喺附近行過，於是佢就快速爬返入海。
返咗人魚宮之後，小美人魚一路都對王子念念不忘，仲喺佢家姐嘅幫助之下搵到王子住嘅海邊宮殿。自此之後，小美人魚一得閒就會游去海邊宮殿睇王子。佢唔單只見到王子，仲成日見到王國嘅漁民出海捕漁，啲漁民言談之間時不時會提起王子，講到王子幾咁好人。
交易成立。海女巫郁手煲秘藥，仲攞刀切咗小美人魚條脷落嚟－小美人魚今後冇得再講嘢或者唱歌。心情沉重嘅小美人魚攞住秘藥，返去人魚宮嘅花園行咗陣，喺內心同屋企人道別，就向上游。小美人魚趁夜游去王子嘅海邊宮殿，佢爬上宮殿嘅階梯，然後就將秘藥飲落肚。
小美人魚啞咗講唔到嘢唱唔到歌，但佢發現自己對髀真係好靚好靈活，跳起舞上嚟舞姿好優美－佢每跳一步，都覺得隻腳板好似畀刀插咁痛，但佢一心想氹王子就忍住劇痛嚟跳。唔使幾耐，皇宮上下都開始鍾意佢，幫佢改咗個名叫 foundling－大致係被發現嘅細路噉解。
小美人魚接過把匕首，然後佢就靜靜雞行埋去睏緊覺嘅王子同公主身邊。佢知道自己如果想生存就要郁手。下一刻，小美人魚揸實把匕首... 然後就將把匕首掟咗落海－佢真心愛王子，唔忍心郁手殺佢，決定乖乖哋等死。過咗冇幾耐，太陽開始升起。
《醜小鴨》，係安徒生寫嘅童話故仔，故事講一隻醜樣嘅鴨仔最終變成咗靚嘅天鵝。 1843年11月11號喺丹麥出版，擺喺佢嘅童話集《新冒險》第一卷，第一節，一出版響哥本哈根好評如潮。評論人認為個故仔係安徒生自己對佢後生嗰時嘅描寫。
醜小鴨故仔係講述一隻鴨仔出世嘅時候，個樣同其他鴨仔唔同，好醜樣。佢經常俾其他動物蝦同排擠，感到好傷心同孤單。醜小鴨感到自卑，覺得自己冇價值。佢決定離開家園，去搵一個能夠接納佢嘅地方。佢遇到好多唔同嘅動物，因為佢個樣生得怪所以冇人肯同佢玩，唔能夠融入佢哋。
最後，醜小鴨遇到一班天鵝，覺得佢哋好靚，好羨慕佢哋。但係佢唔敢接近佢哋，驚會俾佢哋笑。不過，當佢睇見自己喺湖面嘅倒影，佢驚奇噉發現自己竟然變咗一隻好靚嘅天鵝。原來，醜小鴨一直都係一隻天鵝，只係佢自己唔知道。
醜小鴨呢個故事教導我哋唔好只係睇表面，人同事嘅價值唔應該只係基於外貌或外表。醜小鴨雖然個個都話佢醜樣，但佢喺成長嘅過程中，展現出內在美同才華。最終，佢發現自己係一隻靚嘅天鵝，並獲得尊重同接納。呢個故事亦提醒我哋，每個人都有自己嘅價值同潛力，唔應該因為外表或其他人嘅評價而感到自卑或沮喪。
每個人都有自己獨特嘅魅力同能力，只要相信自己並發揮潛力，就能夠實現自己嘅夢想同目標。因此，醜小鴨呢個故事教導我哋要尊重同欣賞每個人嘅價值，並唔好輕易噉對其他人進行價值判斷，因為真正嘅美麗同價值係出於內心嘅深處。
...第四部亦係最後一部童話《醜小鴨》。《醜小鴨》雖然有種主觀傾向，但係喺安徒生嘅詩歌作品成日出現，即使同《即興演奏家》、《得個小提琴手》有住相同主題嘅寓言，其變化已經夠晒，亦即係詩人自己調皮攪鬼，但絕冇多愁善感，又如此生動，妙想天開，令讀起嚟，非常之愉快
故仔發生喺一個凍冰冰、落大雪嘅元旦前夕夜晚。有一個好窮、連鞋都冇得著嘅細路女喺街頭賣火柴。佢打住冷震噉賣，但一枝火柴都賣唔出。佢開始驚，驚攞唔到錢返屋企會畀阿爸打。個細路女愈諗愈驚，唔想返屋企，同時街頭又凍啲路人又對佢不理不睬噉。
然後個細路女點著下一枝火柴。出乎佢意料嘅係，佢竟然見到嫲嫲－嫲嫲係唯一一個會惜佢嘅親人。佢好掛住嫲嫲，好想見到嫲嫲，唔想嫲嫲嘅幻影咁快消失，就一嘢將佢手上嘅火柴冚唪唥點著嗮。啲火柴燒到好光，彷彿好似夜晚突然變咗日頭噉。
《皇帝件新衫》係由著名丹麥作家安徒生寫嘅一個童話故仔。個故仔嘅情節講到有兩個騙子答應幫皇帝做一套新衫，話套衫「只有啲稱職、唔蠢、唔無能嘅人先至睇得見」，而皇帝就真係聽咗佢哋噏，「着住佢件新衫」出巡，在場個個人望住皇帝一絲不掛噉但冇人敢出聲，直到有個細路見到皇帝全裸噉，就大聲叫
《皇帝件新衫》係喺 1837 年 4 月 7 號面世嘅，C. A. Reitzel 喺哥本哈根出嘅《講畀細路聽嘅故仔》一書嘅第三集之中收錄咗個故仔同埋《人魚公主》。呢個故事打後大受歡迎，有畀人繙譯成一佰幾種語言同文字。
有一日，皇帝好想親自睇吓件衫，就帶住幾位對佢忠心嘅大臣去見「大師」，呢幾位大臣當中有兩位之前「見過件衫」。一到步，「見過件衫」嗰兩位大臣就開聲，大讚件衫嘅啲嘥幾出色，諗住佢哋身邊嘅人都會見到。皇帝咩都見唔到。
《冰雪女王》係安徒生童話當中最受歡迎嘅作品之一。到咗廿一世紀初，呢個童話故事可以話係家傳戶曉，而且仲有畀人改編做電影等嘅作品，例如一度風靡全球嘅 2013 年迪士尼奇幻片《魔雪奇緣》，條橋就係嚟自《冰雪女王》嘅。
《手指公姑娘》呢個故仔嘅主角叫手指公姑娘。佢人如其名，生得好細粒「得一隻手指公咁大」。喺個故仔嘅情節當中，手指公姑娘接二連三遇到蠄蟝等嘅動物想夾硬娶佢做老婆，佢避開晒呢啲動物嘅迫婚，最後遇到一個同佢一樣咁細粒嘅靚仔國王，搵到真愛大團圓結局。
恨細路嘅女人聽女巫吩咐，返屋企搵咗個花盆種粒魔麥。過咗冇耐，粒麥就開始生，生出咗一個鬱金香花冧。女人見個花冧咁靚，忍唔住惜咗個花冧一啖。點知佢一惜，個花冧就打開，入便有一個好細粒、得一隻手指公咁大嘅女仔。
蠄蟝乸一嘢就掅起手指公姑娘張床，將佢連人帶床噉挾走咗。蠄蟝乸將手指公姑娘帶咗返屋企，而蠄蟝仔見到手指公姑娘生得咁靚，就同佢阿媽一齊興奮。然後兩仔乸就趁住手指公姑娘仲瞓緊，將佢擺咗喺一塊喺小溪上面浮吓浮吓嘅睡蓮葉上。
手指公姑娘坐住睡蓮葉，隨溪水向下游漂。佢一路漂流一路唱歌，唱唱吓有隻白色嘅蝴蝶飛埋嚟。蝴蝶好愛慕手指公姑娘把聲咁甜美，話要幫佢拉塊睡蓮葉前進。不過佢哋去到半路，有一隻金甲蟲飛過，仲一嘢捉實手指公姑娘條腰，將手指公姑娘捉走咗。
老鼠肯收留手指公姑娘畀佢喺老鼠洞過冬，而手指公姑娘為咗報答老鼠嘅恩惠，就做工人幫老鼠打理家頭細務。有一日，手指公姑娘去探住喺老鼠隔離嘅地鼠，途中發現一隻受咗傷嘅燕子，燕子其中一隻翼受咗傷，嚟唔切出發飛去溫暖嘅國度過冬，仲凍到僵晒。
手指公姑娘對地鼠冇咩好感，但係老鼠照樣安排婚禮。幾個月嘅時光話咁快就過去，到咗秋天，手指公姑娘同地鼠嘅「大婚之日」，地鼠嚟到，想帶手指公姑娘返去佢嗰個深入地底不見天日嘅竇嗰度。手指公姑娘好唔開心，諗住自己以後都唔會見到太陽。
《小魚仙》啲情節係基於《人魚公主》嘅，不過攞走咗一啲畀人覺得唔啱細路睇嘅部份。例如套戲都有講到小美人魚飲秘藥化成人身，但就唔似得原作噉講到小美人魚「覺得好似自己個肚畀劍捅到」或者「每行一步路都好似腳板畀刀插」－呢啲內容畀好多人認為係太暴力，會令細路不安。
《魔雪奇緣》係一套由和路迪士尼動畫工作室同和路迪士尼影業喺2013年製作同發行嘅動畫戲電影，喺美國喺2013年11月27號上畫。佢係和路迪士尼動畫工作室同和路迪士尼影業第53套經典動畫戲長片。佢嘅主題曲《Let It Go》亦都好出名。
故仔嘅主角係一個叫皮諾曹嘅木造扯線公仔。皮諾曹嘅創造者係個年老木雕師，呢個木雕師當正皮諾曹係仔噉。初頭，皮諾曹好曳成日講大話同惡作劇，為佢養父帶嚟咗唔少麻煩，不過後嚟佢經歷漫長嘅旅程，變咗個又勇敢又孝順又有責任心嘅細路，最後得以得到血肉嘅軀體，成為一個「真正嘅男仔」。
阿伯打開窗，攞一盤冰凍嘅水嚟淋落皮諾曹身上。皮諾曹搞到成身濕立立，只有死死哋氣噉返屋企。一返到，佢第一時間就係坐喺火爐前面想取暖，仲將對腳板擺喺個爐上面，然後佢就睏著咗。皮諾曹唔知嘅係，佢睏著嗰陣腳板畀爐焫著咗，仲慢慢燒到變咗灰。
朝頭早，傑啤佗返到嚟。傑啤佗一入屋，見到冇咗腳板嘅皮諾曹就覺心痛，皮諾曹亦喊晒口噉應承以後會乖，於是傑啤佗就幫皮諾曹整新腳。整好之後，傑啤佗幫皮諾曹打扮到好似一位小紳士噉，然後安排皮諾曹聽日去返學，途中佢為咗幫皮諾曹買書而賣咗自己件褸。
皮諾曹初頭好曳成日掛住玩，屢次做出錯誤決定惹禍上身，仲為傑啤佗帶嚟唔少麻煩，不過後嚟皮諾曹經歷漫長嘅角色發展，成為一個又勇敢又孝順又有責任心嘅細路，而藍仙子最後亦畀皮諾曹達成心願，施法將佢變成一個有血肉之軀嘅「真正男仔」。
《愛麗絲夢遊仙境》係一本寫畀細路睇嘅書，作者係卡洛爾，佢嘅真名係 Charles Lutwidge Dodson，本書喺1865年出版。個古仔講個叫愛麗絲嘅細路女跌咗個兔仔窿度，去咗一個古靈精怪嘅地方，同啲識行、識走、識講嘢嘅動物、啤牌，一齊嘅奇遇。
話說有一日，有個好擅長整糕餅嘅大媽喺度整薑餅人，想畀波比仔食。大媽將薑餅人整到好似一個男仔噉嘅形狀，再放入焗爐嗰度焗。正當佢打開焗爐想攞焗好嘅薑餅人出嚟嗰陣，塊薑餅人竟然一嘢彈起，仲開始跑，跑得好快，大媽追唔到。
薑餅人見到啲人類追佢追到個個都喘嗮氣噉嘅樣，就好得戚。點知喺呢個時候，有隻馬騮出現，馬騮身手好敏捷，一嘢就捉住薑餅人。波比仔本來喺樓上睏晏覺，畀佢哋嘈醒咗。波比仔落到嚟，就由馬騮手上接過薑餅人。波比仔見到薑餅人望落好好味噉，就擘大個口，食開始喊嘅薑餅人。
公仔係一種造成個人噉樣嘅玩具，引伸到造成其他動物咁樣嘅玩具都可以叫做公仔，通常用布或者膠做。好似布公仔、木頭公仔、塑膠公仔、Barbie 公仔、手版公仔、成人公仔噉。公仔一般畀細路玩嘅，不過好多大個咗嘅女人都重鍾意玩，而且啲大人都唔介意將公仔當做擺設。
好耐好耐之前，一個山旯旮嘅村仔入面住咗兩公婆，佢哋好想生細路仔，但係又生唔到。有一日阿公上山去砍柴，而阿婆喺河邊洗衫嗰陣，突然執到一個大桃，佢好開心噉拎咗返屋企，想切開佢嚟吃又切唔開，唯有等阿公返嚟整開個桃，終於喺佢哋整開咗之後，結果個桃入面有個男仔跳咗出嚟，於是就叫佢做「桃太郎」。
嶺南文化，又叫南粵文化或者珠江文化，係嶺南地區獨有嘅地域文化。佢包咗廣東、廣西、香港、同埋澳門嘅文化。喺純地理上嘅定義嚟講，呢個詞包埋區入面嘅客家文化、潮州文化、同埋廣西嗰啲少數民族文化。但係啲人講「嶺南文化」多數都係指緊呢一頭嘅粵文化－因為粵人一路都係廣東同廣西東部嘅主要族群。
中國社會科學院喺 2006 年深圳咸頭嶺新石器時代遺址嘅考古工作掘到好多紅燒土、陶質生活工具同石器。科學測定話嶺南地區喺 6,000 至 7,000 年前嘅新石器時代中期嗰陣經已有人住，而且仲有一定程度嘅文明。
喺公元前 110 年嗰陣，控制住嶺南地區同而家越南北部嘅古國－南越國－俾漢朝帝國擊敗咗，令到呢笪地完完全全噉做咗中原皇朝嘅領土。雖然係噉，嗰時已經有南越族喺呢一帶度住。後嚟喺 7 至 13 世紀，因為中原嗰頭俾胡人大規模侵略，搞到有大批古漢人走難去咗嶺南度住。
喺 15 世紀左右開始，嶺南地區漢化得七七八八，而且因為靠海又近東南亞，做咗大明同西歐人貿易嘅主要港口，吸收大明文化之餘仲學咗好多西歐嘅文化。好似係嶺南畫派噉，就係揉合咗東方嘅國畫同埋西歐嘅水彩畫而變出嚟嘅新風格，粵菜亦都吸收咗啲西人嘅煮嘢方法。
喺廿世紀中期開始，英屬香港喺各方面都進步得好快。「東方之珠」嘅成就令到好多粵人都對香港好嚮往。香港嘅廣東話流行文化喺嶺南地區有好大嘅影響力，例如係好多住喺中國大陸嘅粵人都鍾意收睇香港拍嘅戲同電視劇，而且仲會學香港人噉用繁體字寫嘢。
而喺香港方面，因為香港人同其他亞洲國家嘅商業、文化同學術交流得多，吸納咗好多日本、韓國同臺灣嘅文化。好多香港人都當食壽司或者其他日本嘢食係家常便飯，仲將「達人」、「駅」、同「の」呢啲日文字加咗入自己嘅日常用語裏面，形成咗所謂嘅「港式粵語」。
喺好耐之前，嶺南已經對外開放，南海神廟有波羅國使者嘅雕像，喺西嚟初地仲有達摩祖師嘅遺跡。因為自古以嚟嶺南地區一路同外國做生意，再加上離中原心臟地帶遠，呢一帶好多時都係接觸各國嘅人多過北方人，所以有好多非唐人嘅宗教同思想傳咗入嚟。
佛教、道教、好幾派嘅基督教、回教、同各種自然崇拜喺呢一帶度百花齊放。好似係拜孔孟呢啲中原嘅宗教儀式反而好多時都喺嶺南唔興。除咗噉，嶺南畫派同廣東菜等都吸咗好多西歐文化嘅元素喺入面。呢啲都表現咗粵人肯包容同接納外來文化。
近呢千幾年嚟，嶺南地區喺好幾個朝代都係做中原皇朝嘅主要對外港口。所以粵人好多時都係要靠行船行商搵食，廣州同佛山變咗做大商埠，再加埋後起之秀嘅香港，對外行商一路以嚟都係粵人嘅經濟命脈。粵人好多都為咗做生意搬咗去東南亞度住，近嘅去越南或者泰國，遠嘅有啲去到印尼同澳洲－令到海外唐人好多時都係粵人佔咗多數。
喺嶺南最有人氣嘅語言係廣東話，又叫「廣州話」或者「粵語」。嶺南嘅傳統戲曲同民歌多數都係用廣東話嚟去唱同表達嘅。廣東話嘅歷史有得追溯到去公元前嘅南越國時期。當時住喺嶺南嘅係南越族，佢哋講嘅話唔屬於唐話。
嶺南建築好有地方特色。同北方比起上嚟，嶺南地區嘅氣候又熱又濕立立，如果將中原嗰套建築風格直接搬落嚟嘅話，會好容易有溫度唔舒服或者發霉呢類濕滯嘢。所以粵人整咗一套同北方唔同嘅建築風格。古典嶺南建築通常比較輕，而且會用通透同冇噉易發霉嘅材料起，色水會偏好灰白或者係綠呢啲柔和嘅色調。
喺結構方面，呢啲建築通常有多層嘅斜坡頂同方形柱，而且因為氣候冇北方咁凍，令到嶺南嘅人鍾意向外面行，所以嶺南民居建築就發展咗好多露台呢類嘅開放式結構，等人有得唞涼。總體嚟講，呢柞特徵令到古典嶺南風格嘅建築物望落都比較輕同涼爽。
19 世紀起，喺西關嘅陳氏書院俾好多人覺得係好典型嘅古典嶺南建築。而隨著十八、十九世紀更多噉參與世界貿易，世界銀礦、銀幣貿易嘅大量湧入，令廣東呢度成為世界工廠，為其他國家嘅唔同需求，而設計、訂製到出口手作成品。
傳統嚟講，嶺南地區山水靚又臨海，有五嶺阻住，環境同北面嘅中原核心地帶好唔同，所以發展咗一套自己嘅風格唔出奇。嶺南地區又熱又成日打風落大雨，所以粵人起園林嗰陣多數會用庭院式佈局－用建築物將個庭園圍住嗮，令到園林入面嘅花草受到保護，打風落大雨嗰時冇咁易俾啲風雨吹爛打爛，而且仲可以用呢啲植物嘅陰影幫成笪地降溫。
地理特徵亦都令到嶺南園林喺規模上面比較細，又唔似得中原嘅園林噉樣俾啲皇家常規制度限住嗮－佢會揀用木棉樹呢類有本土特色嘅植物同埋用好多木雕同陶瓷呢啲民間工藝品去做裝飾，好似廣州喺廿世紀初起嘅寶墨園就係噉。
廣州牙雕，又叫做「南派牙雕」，係另一樣嶺南地區好有朵嘅工藝品。佢係一種有超過兩千年歷史嘅工藝技術。呢種工藝起源喺秦漢時代嗰陣嘅中原地區，後嚟傳咗去嶺南地區。後尾粵人仲發展咗一套自己嘅風格。呢種雕塑係攞象牙做料，佢用咗大笨象身上最硬嗰部份嚟整出一啲好似玉噉通透但係又硬淨嘅雕塑，而喺氣候溫和嘅嶺南地區，廣州人仲有咗出名精細得嚟又唔會脆嘅「廣州牙雕」，甚至仲叻到成功整出咗俾人嗌做「鬼工」嘅工藝品－象牙波。
雖然話牙雕工藝的確係好勁，但係自從喺 1980 年代開始，大笨象俾想攞象牙嘅人係噉捕殺，搞到世界好多地方嘅人都開始覺得用象牙整嘢唔係咁好。國際社會仲話咁快立咗法，唔俾人買賣象牙或者係用象牙做料整嘢。於是乎而家嘅粵人就開始咗去搵一啲代替品－質地似象牙但又唔係象牙嘅料－嚟去傳承呢種古老嘅工藝。
廣州玉雕係粵廣地區嘅民間玉雕工藝。佢有成過二千年歷史－考古學家喺南越王墓發現咗南越人整嘅玉雕。而喺漢化之後，嶺南嘅人有學整大唐嘅玉雕祭祀神器，仲繼承咗大宋嘅七巧色玉技藝。今日嘅廣州玉雕主要用啲嶺南周圍嘅玉材，好似係呈草綠色嘅南方玉噉。
呢種風格嘅玉雕出咗名「莊重」、「輕盈」得嚟又「玲瓏剔透」。而且粵人仲發明咗一種叫「留色」嘅特技，雕嗰陣會保留住原本嗰舊玉嘅天然色水，鑿出一啲色彩鮮艷得嚟又自然嘅作品。喺兩廣地區，廣州玉雕最常係用嚟整首飾同埋擺設。
粵繡係粵廣地區嘅刺繡工藝，喺廣州、佛山、番禺、順德、東莞、以至台山呢啲地方都有一定嘅支持度。呢種工藝有成千年歷史，最早可以追溯到去公元 9 世紀。嗰陣嶺南地方漢越共處，俾當時控制住中原嘅大唐統治緊，相傳話唐順宗手下就有一個嚟自南海嘅 14 歲女仔，佢喺刺繡方面嘅技術犀利到可以完美噉將《法華經》刺出嚟，啲字仲要係得「粟粒」噉大。
嗰陣時之後，嶺南嘅民間就有整刺繡工藝，仲出埋自己嘅風格。喺 16 世紀有講到葡萄牙嘅生意人將嶺南嘅粵繡買咗返去送俾自己嘅國王，仲要俾國王讚。喺跟住嗰幾百年，粵繡就一路發展，賣俾世界好多地方嘅人，做咗喺歐洲嘅貴族同有錢人之間好多人鍾意嘅東方飾物之一。
剪紙係另一樣喺嶺南好多人整嘅工藝，尤其係佛山搞得零舍叻。呢種工藝喺大宋時期尾嗰陣開始有。佢本嚟只係用嚟做大節日嗰陣用嘅裝飾，後嚟啲人開始拎去賣，令到佢變咗做一種有商業價值嘅工藝品，喺窗花以至鞋花呢啲地方都會有人用。
佛山剪紙嘅題材多數係啲平民化嘅嘢，包括神話、動物、吉祥圖案、或者係嶺南風土呀噉，色水好多變，主要係鮮艷嘅紅色，但係就連比較清淡嘅灰同綠都會有。大時大節嗰陣，粵人上下都會用好多唔同大細嘅鮮艷剪紙做裝飾，好有節日氣氛。
嶺南盆景係嶺南獨有嘅盆景藝術風格。呢個風格雖然話去到成 1930 年代先有人正式噉承認佢嘅存在，但係佢其實有成千年歷史，有得追溯去到 11 世紀。嗰時嘅中原皇帝宋哲宗將好出名嘅文人蘇東坡眨咗去廣東呢笪「南蠻之地」。
雖然係俾人貶咗，但係據講蘇東坡一到步就即刻大讚嶺南山水植物靚，而佢本人係盆栽發燒友，寫咗好多講盆栽嘅詩。睇返紀錄，粵人喺至少 15 世紀開始民間已經有唔少人鍾意整盆栽藝術。而到咗今日，嶺南盆景已經有咗自己獨有嘅一套風格。
打後嗰一千年，雖然話嶺南嘅人有響度刻石碑，而考古學家都搵到啲用墨寫嘅書法，但係仲係出唔到特別有料到嘅書法家。要一路去到成 15 世紀，嶺南出咗俾人嗌做「白沙先生」嘅陳獻章，嶺南先至真係叫做有一套俾人認同嘅書法風格。
廣彩，全名叫做「廣州織金彩瓷」，係一種喺白色瓷器上面加彩繪燒出嚟嘅工藝品。佢出咗名色彩絢爛，畫工又精細。呢種工藝出現喺 16 世紀尾嘅大明時期，當時啲粵人由江西景德鎮嗰度運啲白瓷過嚟，再喺廣州嗰度幫啲瓷器油顏色、加圖案、再燒製。
廣彩後嚟仲擴展咗去嶺南嘅其他大城市，例如香港就喺 1930 年代開始學廣州噉搞廣彩。香港人開咗好幾間廠整廣彩，啲成品仲出口去到美國、西歐國家、南美、東南亞、大溪地、同馬達加斯加呢啲地方。到咗廿一世紀，香港嘅廣彩業因為大陸嘅粵廣地區開始識整廣彩而開始冇乜點再搞，但係都仲有啲瓷藝發燒友喺嗰度嘗試緊將呢種工藝搞落去。
廣式傢俬係嶺南獨有嘅整傢俬風格。佢喺大明時期嗰時發源，運用咗嶺南嘅本土木材、唐宋時代嘅漢人傢俬、再加啲西歐藝術風而整出嚟嘅一種新風格。佢嘅用料主要係紫檀木、黃花梨、酸枝木、同雞翅木呢類木材，通常每件傢俬都係用一舊大嘅木頭一嘢過鑿出嚟，令到每件廣式傢俬都淨係有一種木，而且好少可會有接駁嘅痕跡。
呢種傢俬仲會有啲西方傢俬嘅曲線同埋大面積高浮雕，借咗啲西人嘅巴洛克式同洛可可式花紋，又會有啲好似潮州木雕噉嘅粵式圖案雕刻，同埋鍾意鑲好多啲好似係貝殼、雲石、陶瓷、琺瑯、或者玻璃畫呢類嘅裝飾物上去，形成咗唐西合璧。
嶺南畫派係喺 19 世紀尾開始有嘅一個畫畫流派。雖然佢歷史唔算係好久遠，但係就好有自己嘅特色。佢係由俾人嗌做「嶺南三傑」嘅高劍父、高奇峰、同陳樹人搞起嘅。呢個流派係建基喺歷史悠久嘅國畫上面，再加埋西人嘅水彩畫風演變出嚟嘅一個風格。
呢個風格嘅畫講重留白，而且因為運用咗由西歐引入嚟嘅水彩技術同印象派思潮，會有一啲好鮮豔嘅顏色同埋用光嘅表達手法，同「蕭條淡薄」嘅國畫起到強烈嘅對比。好似係高劍父畫嘅《東戰場的烈焰》，佢就用咗水彩油嘅鮮紅色嚟代表戰火，再加埋位置上巧妙噉留咗白，令到畫面白色嘅位置似煙又似雲，等睇畫嗰個人有得自由噉去想象幅畫嘅內容。
高州角雕係嶺南喺 1960 年代開始有嘅工藝品。佢一開頭就好受歡迎，賣到去港澳同日本，甚至乎係包埋英國在內嘅廿九個國家同地區。佢係用各種水牛或者係山羊嘅角做料嚟作雕塑，有啲會將隻角切做細絲或者薄片，整出好多唔同嘅樣。
既然嶺南地區講嘅話咁獨特又咁有歷史，呢一帶啲人唱嗰啲歌仔自然都會有獨到嘅風格。自從幾個世紀之前開始，嶺南地區已經有咗好多唔同嘅戲曲，好似係大戲、廣東漢劇、同埋採茶戲呀噉。當中大戲個勢最勁，有好多海外嘅粵僑都鍾意聽，有時甚至乎連粵僑以外嘅華僑都聽埋一份。
嶺南嘅民歌都好多樣化。由公元前嘅南越時期嗰陣，啲平民已經喺度作歌唱歌。到咗今日，嶺南地區已經有好多種唔同民歌。淨係講廣東話民歌就已經至少有珠三角嘅鹹水歌、跳禾樓祭祀唱嘅賣雞調、興婚禮嗰陣唱嘅高棠歌、俾湘贛地區影響咗嘅粵北民歌、廣州同東莞嗰帶興嘅粵調、同埋好多嘅兒歌。
喺音樂方面，大戲會用成四廿幾種唔同樂器去搞配樂。呢柞樂器好多都係東方人普遍都會用嘅，好似係古箏或者琵琶呀噉。之但係呢柞樂器有啲都會有地方特色，例如係大戲用嘅梆子有分大中細，而且係空心長方形，叫做「南梆子」，唔似得北方噉用淨係得一種大細嘅實心梆子。
大戲戲服早期嗰陣係用明朝嘅衫做板嘅，跟住嗰幾百年嘅大清時期俾京劇影響咗，開始用大清嘅衫。除咗呢啲嘢，頭飾亦係大戲演員一個好樣眼嘅特徵，女角會有好多簪、釵、梅花石、耳邊花、鳳冠呢類有傳統女性味嘅做裝飾，而男角嘅頭飾就偏向用嚟表達佢哋嘅職業，好似係太子盔、紥巾、帥盔、駙馬盔呢啲。
講古係嶺南民間好興嘅一種民俗活動，係藝人用廣東話對小說或者民間故事進行二次創作同演講嘅一種語言藝術。廣東由 16 世紀嗰陣由江蘇嗰頭傳入咗講古佬呢個職業。嗰時有好幾個粵人拜咗吳越講古大師柳敬亭做祖師，開始咗廣東嘅講古藝術。
廣東嘅講古佬多數只係靠好簡單嘅道具，將啲文學作品用平民化得嚟又有韻律性同節奏感嘅語言講出嚟，仲會借鑒一啲傳統戲曲入面嘅技巧等個故仔變得更加精彩。早期嘅廣東講古佬多數只係喺寺廟門口對香客講啲「勸世文」，後嚟會自己搭啲「講古寮」或者係喺街頭開街邊檔講古，再唔係就喺茶樓度講。
廣東音樂，又叫做「粵樂」，可以話係嶺南音樂入面最出位嘅一種。佢係喺廣州一帶發源、主要由粵人帶起嘅一種傳統中樂風格。總體上，廣東音樂音色出咗名清脆明亮、節奏活潑歡樂、以器樂小品為主、大多數樂曲都係一氣呵成。
喺廿世紀中期開始，英屬香港喺好多地方都發展得好快，香港人整咗好多戲同電視劇，入面啲歌都係用廣東話嚟唱嘅。但係真係要數專係用廣東話嚟唱歌就要去到 1970 至 80 年代。嗰時香港出咗鄭君綿、鄧寄塵、周聰、陳寶珠、蕭芳芳呢柞歌手。
港產片即係香港人做導演拍嘅戲。呢柞戲多數都係用廣東話嘅，但係都有啲國語片。香港喺廿世紀初頭已經有喺度整啲默片，但係嗰時啲港產片質素唔高，好少可話賣到去外國。要去到成廿世紀中後期，香港出咗李小龍、許冠傑、同周星馳呢柞出名嘅演員港產片先至正式上到去國際舞台。
嶺南地區有自己一套文學風格。好似係詩噉，詩呢家嘢好講語言嘅音韻。嶺南有噉多獨特嘅話，就當然會有自己一套詩詞。而廣東話喺詩詞方面嘅歷史好悠久，佢係唐宋嘅中古漢語嘅變種，有成千年歷史，有好多大唐同大宋時期嘅詩詞都係要用廣東話嚟讀先至會好聽。
唐詩同宋詞公認咗係古華夏史上最出色嘅詩詞作品之一。而今日嘅嶺南就保留咗一種好啱用嚟讀唐詩宋詞嘅話－廣東話。現代廣東話係現存噉多種唐話入面其中一種最近中古漢語嘅，讀起中古時代嘅唐詩宋詞上嚟好多都好押韻，保留到好多喺中古漢語入面成日都聽到嘅入聲－即係用 p 、 m 、 k 做尾嘅音。
唔單止係噉，嶺南嘅人喺超過一千年前開始已經喺度作詩作詞。大唐其中一個最有料到嘅大詩人張九齡就係嶺南出身嘅－佢喺韶州曲江出世。張九齡係嗰時嘅廣州都督個仔。據講佢好細個嗰陣已經好醒目，後尾仲坐埋宰相個位。
佢一世人寫咗好多詩，當中佢嗰十二首《感遇》，俾人列咗喺《唐詩三百首》嘅開頭。繼張九齡之後，後嚟嶺南喺 9 世紀嘅唐朝尾又出咗個朵冇張九齡咁大，但係都叫有啲名氣嘅邵謁同陳陶。當中邵謁出咗名寫起詩上嚟唔用花巧修辭，好樸素。
嶺南詩派出咗名革新。除咗呢啲古雅啲嘅作品，再近期啲嘅嶺南詩人仲好夠膽去搞新諗頭－喺 19 世紀，嶺南開始有詩人用口語化嘅廣東話嚟去寫詩。當中最有代表性嘅應該要數廣東惠陽出身嘅廖恩燾。佢嘅作品《嬉笑集》裏面嘅詩就好明顯睇得出係用咗口語化嘅廣東話，一啲都唔會俾人有文縐縐嘅感覺。
粵謳，又叫「越謳」或者「解心」，係一種好重要嘅廣東話民歌，亦係廣東文學嘅一種詩體，曾經係成個唐人民歌界嘅奇葩，亦都有好豐富嘅文學性。粵謳嘅歌曲用咗近似廣東話白話嘅語言嚟去描述貼近人民日常生活嘅嘢，多數會寫男女之間嘅感情，又有寫妓女嘅可憐身世同感情波折，有啲甚至仲夠膽諷刺當時嘅官府，俾人話佢好代表粵人嘅民系性格－創新、大衆、遠儒、實用。
「心各有事，總要解脫為先。心事唔安，解得就了然。苦海茫茫多數是命蹇，但向苦中尋樂便是神仙。若係愁苦到不堪，真係惡算，總好過官門地獄更仲哀憐。退一步海闊天空就唔使自怨，心能自解，真正係樂境無邊。若係解到唔解得通就講過陰隙過便。
「心事惡解，都要解到佢分明。解字看得圓通，萬事都盡輕。心事千條就有一千樣病症。總係心中煩極講不得過人聽。大抵痴字入得症深都係情字染病。唔除痴字就係妙藥都唔靈。花柳場中最易迷卻本性，溫柔鄉裡總要自出奇兵。
最傳統嘅粵謳寫嘅題材主要係啲青樓妓院、兒女私情等等，傳統粵謳係民歌同文人創作嘅合體，所以白話得嚟，又有啲文人情趣。清末時產生新粵謳，因爲晚清國家局勢嘅大變，代表到呢個轉變嘅關鍵作品係《顛地鬼》兩首，自此粵謳眼界走出妓院，開始關心時事時局。
代表新舊粵謳嘅，可以從「解心」呢個詞嘅釋義睇到。舊粵謳嘅解心，意思係解脫心事、安放人情，新粵謳嘅解心，意思係話解說心思，「解下作者究竟想講咩時事」。舊粵謳嘅代表詩人係招子庸，而新粵謳嘅代表作者係廖恩燾。
竹枝詞係用七言絕句嘅形式嘅一種文學寫作。據清朝王士禎同學生劉大勤嘅對答，竹枝詞係愛嚟專歌詠風土，內容偏向瑣碎同詼諧，一般要求有啲風趣，係同絕句完全唔同嘅。而最先開始用竹枝詞嚟描述嶺南風情嘅，係唐朝詩人皇甫松同宋朝楊誠齋等文人。
嶺南竹枝詞喺元朝、明朝嗰陣就叫「竹枝詞」，後嚟夾埋地名以顯地方特色。廣州地區嘅竹枝詞，除咗叫「嶺南竹枝詞」，仲有「廣州竹枝詞」、「珠江竹枝詞」、「羊城竹枝詞」、「南海竹枝詞」、同「番禺竹枝詞」等。喺清朝中葉後，竹枝詞採用得更廣泛，類別亦愈分愈細，有專詠一地、一事、一物嘅竹枝詞，例如專詠西關八座橋嘅「西關八橋竹枝詞」、專詠荔枝嘅「嶺南荔枝詞」、「羊城七夕竹枝詞」、專詠賣花買花嘅「花田竹枝詞」、「花渡頭竹枝詞」、「廣州撈蜆竹枝詞」、同專詠娼妓嘅「羊城青樓竹枝詞」。
飲飲食食係人生存落去一定要做嘅嘢，所以佢係一種包含嗮科技、自然、同人文嘅文化遺產。嶺南唔單止有獨特嘅地理環境，而且仲成日同外界嘅人做嘢，會發展咗自己一套嘅飲食文化一啲都唔出奇。嶺南地區背住座山，對住個海，有成 3368 公里長嘅海岸線，天氣又暖又濕立立，成日都出太陽－無論係捉魚定係種菜都會好好收成。
廣東菜，正式啲嗌做「粵菜」，係指廣東同港澳一帶嘅粵人獨有嘅傳統餸菜同埋煮餸方法。廣東菜有幾個特別嘅地方。首先，佢喺用料方面好開放，雖然佢話就話主要係用豬肉、牛肉、禽肉、同水產，但係查實佢無論係魚蝦蟹定係各種飛禽走獸都有機會用－幾乎乜都可以攞嚟煮餸。
所以粵人嘅飲色文化入面仲有咗「野味」呢個詞語，專係用嚟形容一啲另類啲嘅食材，好似係蛇、老鼠、狸貓呀噉。喺口味方面，廣東菜嘅口味主要係「清鮮嫩爽」，除咗「甜酸苦辣鹹」之外仲會講求「鮮」。調味嗰陣睇仲配合食材原本嘅味嚟煮，唔鍾意太辣嘅嘢，亦都偏好落少啲香料－呢幾樣嘢令到佢同四川菜形成到好強烈嘅對比。
廣東菜入面嘅餸菜多數都淨係會落少少薑、蔥、糖、鹽、豉油、米酒、澱粉、油、八角、或者肉豆蔻嚟去調味，間唔中或者會加啲五香粉同白胡椒粉，淨係煮內臟嗰陣會係噉咦落重啲蒜頭呢類香料。佢哋為咗保留食材原本嘅味道，好興用清蒸。
所以廣東菜啲味一般都唔會好濃。喺烹調方面，廣東菜有成廿一種烹調方法噉多，除咗頭先提咗嘅清蒸，廣東菜仲好叻用炒、煎、焗、燜、炸、煲、炖、同扣呢啲方法。佢哋煮嘢好講究火侯、鑊氣、同埋「即炒即食」，會要求整出嚟嘅餸菜有齊「色香味形」。
傳統嚟講，粵人無論朝頭早、晏晝、定係夜晚都可以去飲茶。飲早茶通常係老人家多，佢哋好多時喺朝早五點零六點晨運完之後就會成班茶友一齊去茶樓度搵張檯坐埋一圍，一路飲茶一路食點心一路傾閒偈。稍為晏少少嘅九點幾時段，有唔少後生仔後生女就會陪自己嘅阿爺阿嫲飲茶。
下午茶嗰陣啲嘢食同做法同早茶差唔多，但係就比較多係成家人一齊飲。而夜晚嗰陣嘅茶樓通常會有雅座同包廂－好多時就會有啲大型啲嘅聚會，呢個時候啲人嗌嘅嘢食亦都會偏向豪華啲。但係無論係邊種飲茶，開頭嗰陣要做嘅嘢都係「開茶」－搵張檯坐低，揀自己想飲啲乜嘢茶，再叫個伙記「沖茶」，茶嚟咗之後就會嗌點心，成班人仲會一路飲飲食食一路傾閒偈，最後食完就埋單。
而點心呢類嘅食物歷史好悠久，早喺公元前 500 年中原地區已經有記載民間有啲類似嘅小食，後嚟再傳咗去嶺南同慢慢噉演變做今日嘅點心。粵式點心好多時係用蒸籠嚟上嘅。佢哋有好多種，可以細分做蒸點、炸點、包、腸粉呀噉。
涼茶係嶺南獨有嘅一種嘢飲。嶺南地區又熱又濕，而且粵人又鍾意食埋嗮啲煎炸嘢，搞到佢哋成日都話咁易就熱氣。於是民間興起咗用啲藥性寒涼又消暑嘅草藥煲水，然後再攤凍嚟飲－呢啲清涼又有補身效用嘅嘢飲就係涼茶。涼茶有好多唔同款，比較多人識嘅有廿四味、五花茶、雪梨茶、感冒茶、同埋火麻仁呀噉。
糖水係嶺南飲食嘅其中一個特色，泛指一啲液態嘅粵式甜品。糖水嘅歷史源頭而家已經查唔到，但係廣州嗰一帶似乎係喺仲未漢化嗰陣已經有啲類似糖水嘅嘢，而 10 至 13 世紀嘅南宋時期亦都有文獻提過佢哋嘅市集有賣一啲叫做「涼水」嘅甜味嘢飲。
嶺南嘅酒文化好耐歷史。考古學家發現喺新石器時代嗰陣，嶺南地區嘅人已經有整生果酒，而南越國嘅遺物當中亦都搵到有用嚟裝酒嘅容器。後嚟喺 11 世紀嘅宋朝時期，出咗名鍾意飲酒嘅文人蘇東坡俾人貶咗去嶺南之後冇幾耐就寫咗嶺南第一本講釀酒嘅書－《東坡酒經》。
嶺南嘅人由中世紀後半橛開始就有創作好多打交技巧，但係嗰陣時啲門派好亂，分得唔清唔楚，要去到 18 至 19 世紀先至有清晰嘅門派可言。嗰時嘅大清政府管唔掂個國家，搞到好似廣東廣西呢啲邊界地方好多賊仔同海盜喺度搞搞震。
於是粵人為咗保護自己同埋屋企人，就開始興學打交。呢個潮流令到嶺南嗰頭開咗成柞功夫館，而且粵人仲順手執咗吓佢哋啲打交技巧，將佢哋已經識嘅技術整理分類好－兩廣嘅南拳門派就成咗形。嗰陣時粵人仲出咗好多好似廣東十虎呢類嘅傳奇性嘅高手同英雄，當中以黃飛鴻最出位，好多港產片同電視劇都有拍佢嘅事跡。
嶺南甚至仲有自己嘅一套儒學流派。由 11 世紀開始，宋明理學就越嚟越多人研究，好快就連日本、韓國、同埋越南嘅儒學者都搞埋一份。喺 12 世紀嗰陣，崔與之創立咗菊坡學派，令到嶺南開始有咗屬於自己嘅一套儒學思想體系。
嶺南學派可以講得上係嶺南哲學入面最有代表性嘅一個流派。佢係一班嶺南出身嘅文人喺 15 世紀嗰陣開嘅一個宋明理學流派，佢嘅代表人物係廣東新會出身嘅哲學家陳獻章。佢寫嘅哲學文家陣好詳細噉樣收錄咗喺《陳獻章集》入面。
喺呢啲文入面，陳獻章表達咗佢嘅思想，佢主要係主張「自得」同「以心為主」。總體嚟講，呢個學派係借咗儒家嘅人本精神，但係又會好似道教噉樣睇仲講人同自然之間嘅關係，甚至可以話係有啲俾西人嗰種睇重問問題嘅諗嘢方式影響咗。
嶺南喺佛學上都有啲成就。中國南禪嘅出名祖師六祖慧能就係出身喺廣東呢一帶嘅，而《六祖壇經》係中國第一部列入佛教正典嘅著作。今日唐人嘅禪宗係以廣東發源嗰派南禪為主，而另外發展嘅北禪相比之下影響力就冇咁強。
比起拜孔孟，粵人多數都係鍾意拜佛或者拜觀音多啲。呢樣嘢係沿襲咗大唐嘅文化－唐係中國史上最睇重佛教嘅朝代。唐三藏去印度學完佛之後返咗去大唐，將佢學到嘅嘢周圍教俾嗰時嘅漢人，啲漢人加咗啲自己嘅嘢落去，做出咗有漢文化風格嘅大乘佛教。
除咗大乘佛教同埋道教呢類有東方色彩啲嘅教之外，基督教同埋回教喺嶺南都有一定數量嘅追隨者。喺 15 到 16 世紀嗰陣，嶺南係大明嘅主要對外港口，有唔少西歐嘅商人會喺呢一頭設置自己嘅基地，噉西歐嘅基督教教派會跟手傳埋入嚟一啲都唔奇。
到咗今日，木棉已經係粵文化入面好重要嘅象徵物，成日都喺粵人作嘅詩歌或者散文度出現，好似係《南海潮》呢首民歌就用咗「紅棉」嚟代表粵文化。亦都有粵人攞木棉樹嚟同英雄比較，話佢樹幹又大又粗，又成日生得高過嗮周圍啲樹，仲就噉幫佢改咗個花名叫「英雄樹」。
洋紫荊可以話係香港嘅象徵。佢喺 1880 年嗰陣俾一個神父發現，後嚟喺 1908 年俾學界判定係新嘅品種，喺 1965 年正式做埋香港嘅市花。而喺 1997 年主權移交之後，洋紫荊圖案仲出現咗喺香港嘅特區區旗嗰度。
始終香港係出咗好大柞好似係戲、電視劇、同流行歌呢類嘅文化產物嚟宣傳粵文化，令到香港俾好多粵人覺得佢係現代粵文化嘅代表。因為噉，洋紫荊有時會俾人覺得同粵文化好有關係，例如係《南海潮》呢首歌度都有提咗「紫荊」嚟去代表粵人同埋粵文化。
三板，又叫做「舢板」，係南中國海沿岸度成日都會見到嘅一種木造嘅平底艇仔。呢種艇仔粵人、福佬人、越南人、同埋好多東南亞民族都會用。佢哋通常係三米半到四米左右，好多時會加個篷，仲住得人。好多漁民會住喺三板度方便佢哋做嘢，令到好似係廣州同香港呢啲嶺南嘅沿海城市成日都會有一大柞三板泊嗮喺個港口度，係好有本地特色嘅景象。
冼夫人係喺嶺南民俗裏頭一個好緊要嘅歷史人物，重畀人嗌做「嶺南聖母」。佢本名叫亞英，係公元 6 世紀嗰陣嶺南嘅百越人當中一個有本事嘅領袖同軍事家。佢喺隋朝時期幫中原嘅皇朝手打冧咗嗰時喺嶺南度割據一方嘅陳朝，後嚟又平定咗幾場百越人嘅作反，最後幫中原皇朝手成功咁控制住嶺南地區同埋開始咗呢一頭嘅漢化過程，間接係幫咗嶺南進化成今日嘅樣。
袁崇煥係嶺南一個好重要嘅歷史人物。佢喺東莞出世，係大明末期一個好重要嘅反清將領。佢喺 1619 年嗰時中咗進士，後嚟調去兵部守山海關同遼東，創咗好多戰績同幫手搞咗好多軍事工程。但係喺崇禎手下畀人屈佢話佢係內鬼，搞到畀崇禎判佢凌遲處死。
雖然係咁，佢響好多粵人心目中都係一個英雄人物。嶺南地區周圍都有佢嘅紀念館，而佢嗰句金句「掉哪媽，頂硬上！」。基本上喺嶺南冇人唔識。後嚟佢句嘢喺 2010 年 7 月畀人鑿走嗰單嘢重觸發咗廣州撐粵語行動。
木魚書，書一種，廣東話曲詞之譜，用於木魚歌、龍舟以及南音，三者同源，亦有相混。歐洲現藏有大明時花箋記，明末清初屈大均寫廣東新語已提及，故此可見至少大明末年已經成熟。民國之前，木魚書可謂明以降至普遍嘅廣東話文學，有改自傳奇小說，有改自史書故事，亦有文人自娛之作。
海格力斯係一個半神，佢阿媽係個人類，而佢阿爸就係身為眾神之王嘅宙斯。海格力斯血統上一半係天神所以有超人力量，佢足智多謀又力大無窮，做出咗好多英勇事跡，係廣受全希臘敬重嘅英雄。不過始終佢係宙斯嘅私生子，所以天界女王希拉不嬲都好憎佢，好想搵方法整死佢。
海格力斯喺邁錫尼國王手下做嘢期間，曾經畀國王派去做 12 單好危險嘅工作，而呢連串事跡就係希臘神話當中好出名嘅《海格力斯嘅勞動》。响第二單勞動當中，海格力斯畀國王派去誅殺九頭蛇－條蛇查實係希拉暗中養出嚟嘅，希拉噉做係想用條蛇嚟殺死海格力斯。
《聖佐治同龍》係中世紀一個好出名嘅有關龍嘅故仔，估計最早喺 6 世紀已經存在。個故仔以聖佐治做主角－相傳聖佐治係 3 世紀嗰陣羅馬帝國嘅一個士兵，佢因為唔肯放棄自己嘅基督教信仰而畀羅馬人處死，而佢嘅殉道令佢畀打後嘅基督徒封做聖人，而且佢仲係英格蘭嘅主保聖人。
耶加婆婆，又可以音譯做芭芭雅嘎或者罷罷吔嘎，係一個好出名嘅角色，成日出現喺俄羅斯同埋其他斯拉夫民族嘅童話同民間傳說入面。喺形象上，耶加婆婆顧名思義係一位阿婆，會坐住碌舂臼四圍飛，專喺森林入面捉細蚊仔嚟食。
好多斯拉夫語言裏面都有 Baba Yaga 呢隻字詞。响廿一世紀初嘅俄羅斯話同波蘭話當中，Baba 係一隻帶有貶義嘅字詞，係指年老、污糟、蠢嘅女人，譯做粵語可以大致譯做死阿婆。隻字有陣時亦會畀人攞嚟指動物甚至自然現象。
耶加婆婆嘅故仔成日會講耶加婆婆捉人，通常係話佢食人肉，尤其中意食細路。亦有好多故仔話耶加婆婆捉到人唔會即刻食，而係會要受害者幫佢做吓家務先。耶加婆婆通常會作出一啲無理要求，例如要求受害者喺半個鐘頭內打掃晒成間農舍，或者糝啲麥粒落地執返起，再要求受害者將啲麥粒上面嘅塵拍乾淨.
英雄救美係世界文學裏面嘅一個經典橋段、表現手法。講一個後生靚女俾奸角捉咗，困埋，等英雄去救佢。奸角可以係壞人或怪獸，打敗奸角救出靚女，就「贏得美人歸」。喺小說、漫畫、電影、電視劇、舞台劇、廣播劇、 遊戲等創作之中成日用。
呢條橋一早已經喺古希臘嘅劇本出現，古印度嘅《羅摩衍那》有悉多美女等人救。波斯嘅《天方夜談》裏頭《黑馬》古仔，波斯王子就去救公主，近代嘅童話《長髮姑娘》嘅最為人熟悉，長髮妹 Rapunzel 俾個女人困喺個塔度，畀白馬王子救出嚟。
城堡係一種做咗防禦工事、起嚟俾皇室或者貴族住嘅建築物。喺定義上，一座建築物要算係城堡，佢要有齊「有防禦結構」同「起嚟俾皇室貴族住」呢兩個特徵先得－如果一座建築物有防禦結構、但唔係俾皇室貴族住嘅，噉佢係一座要塞，而另一方面，如果一座建築物係起嚟俾皇室貴族住、但冇防禦結構嘅，噉佢就會係一座宮殿。
Castle 呢個英文字源自拉丁文嘅 castellum，而呢個字係 castrum 嘅指小，castrum 係指好多時做咗防禦工事、防守嚴密嘅古羅馬兵營，喺 11 世紀中諾曼征服英倫嗰陣，征服者威廉帶軍由法蘭西征服英倫，將呢個字帶入英文嗰度。
除咗英文，眾多歐洲語言入面嘅詞都受到 castrum 影響，例如古英文嘅 castel－指城鎮或者城堡、古法文嘅 castel－指城堡或者要塞、法文嘅 château－指城堡或者大屋、西班牙文嘅 castillo－指城堡或者要塞、葡萄牙文嘅 castelo－指城堡、同埋意大利文嘅 castello－指城堡.
對皇室貴族嚟講，城堡可以扮演多種功能，包括軍事、行政、同居住等。喺軍事上，城堡因為具有防禦結構而可以用於防守，而另一方面，如果一隊軍隊成功噉控制一座喺敵人地頭入面嘅城堡，佢哋就可以用座城堡做基地，並且持續噉進攻敵人嘅其餘領土。
英國人同美國人成日習慣用顏色比較靚，而且又香嘅玫瑰話成係「友誼之花」同「愛情之花」。喺英國同美國街頭，佢哋成日將玫瑰花當成係最有米嘅禮物嚟送畀人。而情人佢哋之間送玫瑰，就係用嚟話清楚「佢哋嘅愛」噉解。
喺蘭州，佢哋最出名種嘅係苦水玫瑰。喺道光23年，玫瑰花就由嗰時王乃賢從西安嗰度帶返嚟蘭州，之後傳咗嚟苦水嗰邊，後嚟俾當地啲後人話佢係苦水玫瑰，而「苦水玫瑰」嘅名就係噉嚟。而苦水玫瑰喺蘭州當地係出嗮名嘅，後嚟喺1984年2月25號嘅蘭州市第九屆人大第十次會議入面，將玫瑰花定為蘭州市花。
喺瀋陽，尤其係遼中縣嗰邊，當地嘅遼中玫瑰係出嗮名嘅。因為佢係遼中玫瑰嘅原產地，唔單止有好長嘅歷史、甚至有好多個品種兼有優質、高產、抗性強、花型而花色比較靚，花香重好香、花期長同適應性比較大。經過幾代嘅民眾猛咁傳，市場同消費者都話當地嘅玫瑰出咗名，「遼中玫瑰」嘅名就係噉嚟。
喺1980年代前後，中華人民共和國各地都按本土特色嚟揀咗啱嗮佢本土地區嘅花嚟做市花，而烏魯木齊就揀咗玫瑰花嚟做市花。係因為烏魯木齊嗰時周街都係種咗玫瑰，但係入咗2010年代之後，由於烏魯木齊市變咗好多，主城區入面已經好難見到玫瑰花，搞到政協委員話要重新揀過市花，不過一直都冇下文。
一般未曾生育嘅母牛唔會產牛奶，更加唔會長時間產出人類借以飲用嘅鮮奶，母牛只有喺生產咗幼牛後先會產奶。一般一隻母牛應該喺兩歲時生第一隻幼牛，隨後約每年生一隻幼牛。有時兩隻幼牛之間嘅間隔亦會長一啲，不過咁對產奶唔好。
為咗令乳牛嘅乳房獲得必要嘅休息，乳牛喺生小牛60日前就唔會再被擠奶。喺呢段期間內乳房中嘅分泌組織獲得再生。此外假如本來乳房被感染嘅話亦可以獲得治療。受感染嘅乳房會影響奶嘅質量。喺現代化嘅產奶企業，小牛一生下就同母牛分離。
一隻乳牛每年可以產至1.8萬升奶，隨地區同種類嘅唔同牛嘅產奶量唔同。產量越高嘅牛亦越難養。一隻每日產50升嘅牛嘅新陳代謝能量同一個馬拉松長跑運動員運動時一樣高。假如佢唔能夠獲得適量嘅飼料嘅話就會病，生產時間亦會降低。
總括來講生奶中含嘅細菌同體細胞應該盡量少。生奶中含細菌多一般代表擠奶機唔乾淨，或者存放時冷卻有問題。生奶中含體細胞多就即係乳房有病。呢啲體細胞係免疫細胞，就好似人類嘅白血球，佢哋會喺乳房有急性或者慢性發炎時進入奶。
乳房發炎嘅原因好多。飼養環境唔乾淨、擠奶時唔乾淨、擠奶擠唔好、產奶時間過長、傳染病、飼料不良、遺傳因素都可能影響乳房衛生同生奶嘅質量。乳牛嘅乳房大一般唔代表佢嘅產奶量高，而係佢結締組織虛弱。而一隻乳牛每日進食同反芻時約咀嚼三萬次，並產生90升口水。
郵票，舊稱士擔，係張畀錢換郵政服務嘅憑證。由郵政總局出版，貼嚮信封或郵包上面，表示郵件郵費已經畀咗幾多錢。為咗防偽，郵票設計會用唔少功夫兼加上宣傳某啲意義，比如紀念獨立日、100周年慶典咁。因此郵票反映歷史時刻，成為集郵愛好者嘅收藏品。
國王同皇后請咗六位仙子嚟出席典禮，呢六位仙子先後噉出場祝福小公主。頭五位仙子各自對小公主落咗個祝福－佢哋祝公主會生得靚、勇敢、性格可人、有音樂天份又識惡作劇，而正當法力最高嗰位仙子－紫丁香仙子－正要施法祝福公主之際，邪惡仙子卡拉波斯到場。
奧羅拉大個咗，終於等到佢 16 歲生日嘅日子。成個皇宮上下都喺度搞舞會同公主慶祝生日。喺呢個時候，國王成個人都囉囉攣噉－因為佢記得卡拉波斯個惡咒。主管典禮嘅大臣走嚟同國王報告，話留意到有平民婦女喺附近做紡織嘢，國王一氣之下想重罰嗰班平民婦女，不過皇后出面勸咗吓佢，國王先至冷靜落嚟。
舞會開始，奧羅拉公主出場，一班舞者開始表演跳華爾滋。呢個時候，國王同皇后已經準備好－原來佢哋請咗四位王子嚟出席，想俾奧羅拉揀返個做老公，奧羅拉先後噉同四位王子跳咗陣舞，不過仲未即刻做到決定。舞會進行到咁上下，有一個著住斗篷嘅神秘阿婆到場，佢攞咗紡錘俾奧羅拉睇，奧羅拉對紡織相關嘅物件都覺得好好奇－國王同皇后唔想個詛咒應驗，所以奧羅拉由細到大都唔俾掂紡織嘢。
不過喺呢個時候，紫丁香仙子出場，佢話奧羅拉冇死，只不過係睏著咗。跟住紫丁香仙子就叫啲僕人幫手將公主捧上去床上面，而佢就向成個王國施咗個咒，令所有人都同奧羅拉一齊睏著，同時一大團有刺嘅植物生咗出嚟，圍住成座皇宮，令王國同外界隔絕。
紫丁香仙子應迪斯尼嘅要求，帶佢去收埋咗喺有刺植物入面嘅皇宮。卡拉波斯呢個時候出場，想阻止佢哋幫公主解咒。迪斯尼同紫丁香仙子結合佢哋嘅力量，打低卡拉波斯。最後迪斯尼同紫丁香仙子嚟到睏緊嘅奧羅拉面前，迪斯尼上前喺紫丁香仙子嘅見證下，咀咗奧羅拉一啖。
「造愛」廣義上亦包括最少兩個人接觸互動，物理刺激性器官嚟一齊取樂嘅各種方法，譬如打飛機／出火、「乳交」、「口交」、「肛交」、「群交／集體性交」……男人夾粗屌其他男人屎窟，叫「㚻姦」。喺有人唔情願嘅情況發生上述任何一項時，叫「性侵犯」。
齊格佛列德王子喺度同佢老師、朋友同埋一班平民搞佢嘅生日舞會。正當眾人都玩得好開心之際，女王出場，女王覺得佢個仔成日淨係掛住玩，唔得成熟，於是就開口，叫齊格佛列德要喺跟住落嚟嘅皇宮晚會度揀一個女人結婚。
女王走咗之後，齊格佛列德有啲唔開心，覺得自己冇得自由噉談戀愛。王子個朋友班勞同王子個老師胡夫剛見狀，就諗住做返啲嘢等齊格佛列德開心返。咁啱到咗黃昏嗰時，班勞見到有群天鵝喺天上面飛過，就提議佢哋一齊去打獵散吓心。
打打吓獵，齊格佛列德同佢啲朋友走散咗。佢嚟到湖畔，見到有群天鵝喺湖度降落。齊格佛列德於是攞起把弩，瞄準想射隻天鵝，但喺下一刻隻天鵝就變身－變成生得好靚女嘅奧德特公主。奧德特一見到齊格佛列德把弩對住佢，第一個反應係好驚，但齊格佛列德見狀即刻掉低把弩，應承唔會傷害奧德特。
羅夫巴特消失咗之後，奧德特同佢班同伴喺湖邊唞涼。望住班天鵝嘅齊格佛列德一嘢打爛佢把弩，佢仲同奧德特互相鍾意咗對方。堅信自己搵到真愛嘅齊格佛列德暗中下定決心，想要得到奧德特嘅信任，幫佢解咒。過咗冇幾耐，天光，奧德特同佢嘅同伴變返做天鵝，焗住要返去湖度。
舞會進行途中，羅夫巴特喬裝扮成賓客，仲帶住佢個女奧迪妮到場。六位公主嘗試跳舞吸引齊格佛列德嘅注意，但齊格佛列德成個腦都淨係得奧德特，留意住奧迪妮。齊格佛列德諗住奧迪妮就係奧德特，走上前去請奧迪妮跳舞，跳完之後佢仲向在座嘅人宣布話想同奧迪妮結婚。
奧德特同佢嘅朋友有能力變身成天鵝，於是佢哋就喺個湖嗰度暫住，避開奧德特個後抵乸。根據奧德特話如果佢一結婚，女巫就唔會再有能力害佢。呢個時候，齊格佛列德話咁快已經鍾意咗奧德特話想同佢結婚，但奧德特驚女巫會傷害齊格佛列德，所以婉拒咗。
《合桃鉗》初頭唔算好受歡迎，而且因為以玩具同聖誕禮物做主題，俾人覺得佢細路仔得滯，但係柴可夫斯基同齣劇作嘅樂曲就大受好評。打後喺 1960 年代上演嘅完整版本就得到空前嘅成功。到咗廿一世紀初，《合桃鉗》經已係世上其中一套最出名嘅芭蕾舞劇，成日俾人攞嚟返炒，仲喺歐美地區成為咗聖誕節嘅一個象徵。
順帶一提，唔同版本入面主角嘅名可以有啲唔同，例如喺《合桃鉗同老鼠王》當中，主角個名叫瑪莉，而卡拉娜查實係佢個公仔嘅名，有唔少版本嘅《合桃鉗》芭蕾舞劇會選擇用返瑪莉做主角個名，而跟住落嚟嘅篇章，會跟返原版芭蕾舞劇－會嗌主角做卡拉娜。
啲跳舞公仔嘅表演完咗之後，道洛斯米也仲有件玩具想送俾卡拉娜佢哋－件神秘禮物係個整到軍官噉嘅樣嘅合桃鉗。其他細路對個合桃鉗冇乜興趣，不過卡拉娜好鍾意個合桃鉗，正當卡拉娜想攞個合桃鉗上手之際，百厭嘅菲列斯一嘢搶咗個合桃鉗去玩，菲列斯攞住個合桃鉗周圍舞，舞吓舞吓唔覺意整爛咗個鉗，搞到卡拉娜好傷心。
嗰晚聚會完咗之後，眾人上床瞓覺，卡拉娜喺佢張床上面捵嚟捵去瞓唔著，捵捵吓佢決定起身走返去客廳度睇合桃鉗。夜闌人靜，卡拉娜一路望住爛咗嘅合桃鉗，望吓望吓就聽到個大鐘響－到咗午夜。卡拉娜覺得自己好似見到道洛斯米也企咗喺個鐘上面噉。